b'\n_START_ARTICLE_\nWilliam Rowan Hamilton\n_START_SECTION_\nEl\xc3\xa4m\xc3\xa4\n_START_PARAGRAPH_\nWilliam Hamiltonin is\xc3\xa4 Archibald Hamilton oli uskonnollinen kiihkoilija ja liikemies sek\xc3\xa4 ryyppymies; h\xc3\xa4nen \xc3\xa4itins\xc3\xa4 Sarah Hutton taas oli tunnetusta \xc3\xa4lykk\xc3\xb6suvusta. H\xc3\xa4nell\xc3\xa4 oli kolme vanhempaa sisarusta. H\xc3\xa4nen vanhempansa kuolivat jo ennen kuin h\xc3\xa4n t\xc3\xa4ytti viitt\xc3\xa4toista vuotta. H\xc3\xa4nen set\xc3\xa4ns\xc3\xa4, pastori James Hamilton oli poikkeuksellinen kielinero. William Hamiltonin kerrotaan osanneen lukea ja tehd\xc3\xa4 aritmeettisia teht\xc3\xa4vi\xc3\xa4 kolmivuotiaana. Set\xc3\xa4ns\xc3\xa4 kannustuksesta h\xc3\xa4n oppi jo lapsena my\xc3\xb6s eri it\xc3\xa4maisia kieli\xc3\xa4 kuten arabiaa, persiaa, sanskriittia ja kaldeaa sen lis\xc3\xa4ksi, ett\xc3\xa4 hallitsi italiaa, latinaa ja ranskaa. Kolmetoistavuotiaana h\xc3\xa4n kertoi oppineensa kielen ik\xc3\xa4vuottaan kohden. H\xc3\xa4n oli joutua my\xc3\xb6s kaksintaisteluun, joka kuitenkin saatiin peruttua. Muutoin William Hamiltonin nuoruudesta kerrotaan, ett\xc3\xa4 h\xc3\xa4n oli kutakuinkin tavallinen poika, joka piti luonnosta ja erityisesti el\xc3\xa4imist\xc3\xa4 pit\xc3\xa4en niit\xc3\xa4 vertaisinaan._NEWLINE_Hamilton tutustui nuoreen amerikkalaiseen laskentaneroon Zerah Colburniin, joka opiskeli Lontoossa. T\xc3\xa4m\xc3\xa4 veti h\xc3\xa4net kerralla ja lopullisesti matematiikan ja t\xc3\xa4htitieteen pariin. Jo 17-vuotiaana h\xc3\xa4n huomasi virheen er\xc3\xa4\xc3\xa4st\xc3\xa4 Laplacen ty\xc3\xb6st\xc3\xa4, mik\xc3\xa4 tuli dublinilaisen t\xc3\xa4htitieteen professori John Brinkleyn tietoon. On merkillepantavaa, ett\xc3\xa4 Hamilton ei k\xc3\xa4ynyt lainkaan koulua ennen kuin p\xc3\xa4\xc3\xa4si Dublinin Trinity Collegeen vuonna 1823 parhaana hakijana. Siell\xc3\xa4 h\xc3\xa4n esitteli ensimm\xc3\xa4isen valo-oppia k\xc3\xa4sittelev\xc3\xa4n tutkimuksensa Irlannin tiedeakatemialle, jolloin Brinkley sanoi h\xc3\xa4nen olevan aikansa ensimm\xc3\xa4inen matemaatikko. Vuonna 1825 Hamilton koki onnettoman rakkausseikkailun, josta selviytyi hartaan uskonnollisuutensa, runoharrastuksensa ja runoilijayst\xc3\xa4viens\xc3\xa4, ennen muuta William Wordsworthin ja Samuel Taylor Coleridgen avulla._NEWLINE_Vuonna 1827 William Hamilton valittiin yksimielisell\xc3\xa4 p\xc3\xa4\xc3\xa4t\xc3\xb6ksell\xc3\xa4 Cloynen piispaksi siirtyneen Brinkleyn tilalle professorin virkaan huolimatta siit\xc3\xa4, ettei h\xc3\xa4n ollut sit\xc3\xa4 hakenut. T\xc3\xa4m\xc3\xa4n j\xc3\xa4lkeen keskittyi pitk\xc3\xa4lti matematiikkaan ja sai aikaan suurimman osan merkitt\xc3\xa4vist\xc3\xa4 saavutuksistaan. _NEWLINE_Vuonna 1833 Hamilton avioitui uskonnollista hyv\xc3\xa4ntahtoisuuttaan noudattaen sairaalloisen papinlesken Helen Maria Bayleyn kanssa. H\xc3\xa4n rupesi my\xc3\xb6s alkoholisoitumaan. H\xc3\xa4n kuitenkin jatkoi ty\xc3\xb6skentely\xc3\xa4\xc3\xa4n erityisesti kvaternioteorian sek\xc3\xa4 muun muassa vektorianalyysin parissa. N\xc3\xa4in h\xc3\xa4n vietti el\xc3\xa4m\xc3\xa4ns\xc3\xa4 viimeiset 22 vuotta saaden aikaan valtaisan ep\xc3\xa4j\xc3\xa4rjestyksen kotonaan sek\xc3\xa4 my\xc3\xb6s papereissaan._NEWLINE_William Hamilton sai osakseen huomattavaa arvonantoa. H\xc3\xa4net aateloitiin 30-vuotiaana. Kun h\xc3\xa4n oli 32-vuotias, h\xc3\xa4nest\xc3\xa4 tuli Irlannin kuninkaallisen tiedeakatemian esimies. Englannin p\xc3\xa4\xc3\xa4ministeri Sir Robert Peelin aikana h\xc3\xa4nelle my\xc3\xb6nnettiin Englannin hallituksen elinkautinen el\xc3\xa4ke. Kuolinvuoteellaan h\xc3\xa4nest\xc3\xa4 tuli Yhdysvaltain kansallisen tiedeakatemian ensimm\xc3\xa4inen ulkomainen j\xc3\xa4sen.'